KIRJALLINEN KYSYMYS P-3858/02

esittäjä(t): María Valenciano Martínez-Orozco (PSE) komissiolle

(6. tammikuuta 2003)

Aihe: Prestige-öljytankkerin onnettomuuden aiheuttamien jätteiden käsittely

Protección Medioambiental -yritys (PMA), jota Galician autonominen hallitus on jo rankaissut useaan otteeseen ympäristörikkomusten vuoksi, on päävastuussa niiden lukuisten öljyjätetonnien käsittelystä, jotka huuhtoutuvat päivittäin Galician rannikolle Prestigen vakavan onnettomuuden jälkeen. PMA varastoi kerätyn öljyn suuriin altaisiin ja kierrättää sen myöhemmin valmistamalla rakennusalalle tiiliä.

Muutamat ekologiset tahot ja naapuruston edustajat ovat jo ilmaisseet huolestuneisuutensa tavasta, jolla kerättyä öljyä käsitellään, koska tiilien valmistuksessa käytettävät polttouunit aiheuttavat tiiviitä savupatsaita, joiden haju on voimakas ja jotka ovat mahdollisesti myrkyllisiä. Ilman asianomaisiin toimiin ryhtymistä tämä voisi aiheuttaa haittaa naapurustolle.

Voisiko komissio taata, että Prestigestä valunut öljy käsitellään tällaisiä tapauksia varten laaditun yhteisön lainsäädännön mukaisesti?

Mihin toimiin komissio aikoo ryhtyä varmistaakseen Prestigestä valuneen öljyn asianmukaisen käsittelyn siten, ettei se merkitsisi uutta vaaraa ympäristölle, ilmakehän saastumista tai uhkaa väestön terveydelle?

Margot Wallströmin komission puolesta antama vastaus

(11. helmikuuta 2003)

Yhteisön jätehuoltolainsäädännön näkökulmasta on tärkeää korostaa, että jätteistä 15 päivänä heinäkuuta 1975 annetussa neuvoston direktiivissä 75/442/ETY, sellaisena kuin se on muutettuna(1), asetetaan jäsenvaltioille joukko keskeisiä jätehuoltoon liittyviä velvoitteita. Jätteisiin luetaan kuuluviksi myös materiaalit, jotka on heitetty pois, jotka ovat kadonneet tai muutoin vahingoittuneet, mukaan lukien kaikki materiaalit, laitteet jne., jotka ovat pilaantuneet vahingon seurauksena(2). Jätteeksi luetaan näin ollen myös Prestige-aluksesta vuotanut öljy.

Direktiivin 4 artiklan mukaan jäsenvaltioiden on nimenomaan varmistettava, että jätteistä huolehditaan vaarantamatta ihmisen terveyttä ja vahingoittamatta ympäristöä. Jätteistä on vielä huolehdittava niin, että ei vaaranneta vesiä, ilmaa, maaperää, kasveja tai eläimiä, ei tuoteta melu- tai hajuhaittoja, eikä vahingoiteta maaseutua tai erityisalueita. Lisäksi jäsenvaltioiden on kyseisen säännöksen perusteella estettävä jätteen hallitsematon loppusijoitus. Direktiivin 9 ja 10 artiklan mukaan jätteen loppusijoittamisesta ja talteenotosta vastaavilla yrityksillä on oltava tähän toimivaltaisten kansallisten viranomaisten lupa. Direktiivin 75/442/ETY lisäksi jäsenvaltioiden on noudatettava myös kaatopaikoista 26 päivänä huhtikuuta 1999 annetun neuvoston direktiivin 1999/31/EY(3) ja vaarallisista jätteistä 12 päivänä joulukuuta annetun direktiivin 91/689/ETY(4) säännöksiä. Viimeksi mainittu kattaa myös käytöstä poistetun raskaan polttoöljyn(5). Jokaisen jäsenvaltion on noudatettava näitä yhteisön tasolla asetettuja velvoitteita.

Komission tiedossa ei ole perusteita väittää, että Prestige-aluksesta valuneen öljyn käsittelymenetelmät Galiciassa olisivat yhteisön sääntöjen vastaisia. Jos parlamentin jäsenellä tai jollain muulla on perusteita katsoa, että tiettyjä yhteisössä asetettuja velvoitteita ei ole noudatettu, he voivat vapaasti esittää komissiolle virallisen kantelun. Yhteisön perustamissopimuksen 211 artiklan mukaan komissiolla on velvollisuus varmistaa, että perustamissopimuksen määräyksiä ja yhteisön toimielinten antamia säädöksiä noudatetaan.

(1) EYVL L 194, 25.7.1975. Direktiivi sellaisena kuin se on muutettuna neuvoston direktiivillä 91/156/ETY (EYVL L 78, 26.3.1991) ja komission päätöksellä 96/350/EY (EYVL L 135, 6.6.1996).

(2) Ks. direktiivin 75/442/ETY, sellaisena kuin se on muutettuna, liitteen I kohta Q4.

(3) EYVL L 182, 16.7.1999.

(4) EYVL L 377, 31.12.1991.

(5) Ks. vaarallisten jätteiden nimike 13 07 01* poltto- ja dieselöljy komission päätöksessä 2000/532/EY, tehty 3 päivänä toukokuuta 2000 (EYVL L 226, 6.9.2000), sellaisena kuin se on muutettuna komission päätöksellä 2001/119/EY, tehty 22 päivänä tammikuuta 2001 (EYVL L 47, 16.2.2001), joka sisältää yhteisön jäteluettelon yhteen koottuna.